དེའི་ཕྱི་ལོ་ལྕགས་བྱ་ལོར་རྫོགས་ཆེན་ཡོངས་རྩེ་ཀློང་ཆེན་གྱི་བཤད་བྱང་འཕྲུལ་གྱིས་ལྡེ་མིགཅེས་པ་བརྩམས་ཞེས་འཁོད་ལ།བླ་མ་འདི་ཁྱུང་རང་གྲོལ་བླ་མ་རྒྱལ་མཚན་གྱི་སློབ་མ་ཡིན་ཚུལ་ནི།ཁོང་གིས་བརྩམས་པའི་རྫོགས་ཆེན་ཡོངས་རྩེ་ཀློང་ཆེན་གྱི་བཤད་བྱང་འཕྲུལ་གྱིས་ལྡེ་མིག་ཞེས་བྱ་བ་བཞུགས་སོ།ཞེས་པ་ལས།ཁྱུང་པོའི་རུས་ཐོག་བློ་གྲོས་རྒྱལ་མཚན་བདག།ཤར་འབྲི་ཟླའི་བར་དུ་མི་ལུས་ཐོབ།།ལོ་དྲུག་བདུན་འཚམས་ནས་བོན་སྒོར་ཞུགས།།ལོ་བརྒྱད་དགུར་ལོན་པའི་དུས་ཚོད་ནས།།དོན་སྟོང་ཉིད་ཀྱི་གོ་བ་ཕྱོགས་ཙམ་གཅིག།གཏད་མེད་དང་བཅོས་མེད་སང་ངེ་བ།།དེ་དོན་དུ་གསལ་ཡང་སྨྲ་མི་ཤེས།།གཞན་མདོ་འབུམ་དང་སྔགས་སེམས་གྷ་གྷ་ཞིག།ཚིག་ཐོས་པ་ཙམ་གྱིས་སྤྲོ་དགའ་སྐྱེས།།བཅུ་གཅིག་ནས་དབུས་གཙང་གི་གྲྭ་ས་བསྐོར།།ཡུལ་སྟོང་ལུང་ཡོག་ཐང་མཐོང་སྨོན་ན།།རང་གྲོལ་བླ་མ་རྒྱལ་མཚན་དེ་དང་མཇལ།།ལས་སྨོན་ལམ་གྱིས་རྟེན་འབྲེལ་མཚན་ལྟས་བཟང་།།བོན་ཡང་རྩེ་ཀློང་ཆེན་གྱི་རྒྱས་བཤད་ཉན།།རང་ངེས་ཤེས་སྐྱེ་བའི་བྱིན་རླབས་ཞུགས།།དུས་དེ་ནས་ཕྱག་ཕྱིར་ལོ་དགུར་འབྲིངས།།དེར་ཁྲིད་ཚར་ལྔ་བཅུ་རྩ་གྲངས་ཐོབ།།ཕ་འགྲོ་བའི་མགོན་པོ་དེ་ཉིད་ལ།།ཡང་བཀའ་ཐོབ་ཀྱིས་སློབ་མ་མང་ལག་སྟེ།།དོན་ཐུགས་རྒྱུད་ཀྱིས་བུ་ཆུང་ཁོ་བོ་ཙམ།།སེམས་ཞེ་ཁྲེལ་མེད་པའི་ཞུ་གཏུགས་བྱས།།བོན་རྫོགས་ཆེན་གྱི་བཀའ་རྒྱུད་འཛིན་སླ་སྟེ།།ཚུར་བདག་རྒྱུད་ལ་འབྱོར་པ་རྐ་མོ་གདའ།།དེ་ཚིག་དོན་གྱིས་སྤྲོས་པ་འགྱོད་མེད་བཅད།།ང་སྤྲང་པོ་མི་རྗེས་འཚོ་བ་ཡང་།།རྗེ་བླ་མ་དེའི་བཀའ་དྲིན་ཡིན།།རང་ཉམས་དགའ་བས་དེ་སྐད་གླེང་།།ཕྱིས་འགུ་རུ་ཡོན་ཏན་སེང་གེ་ལ།།ཡང་རྫོགས་ཆེན་ཡང་རྩེ་ལ་སོགས་གྷ།།ཞུ་གཏུག་ནན་ཏན་དེར་ཡང་བྱས།།བཀའ་བཤད་བྱང་འདི་ཡང་བདག་གིས་སྦྱར།།ཞེས་གསུང་པ་ལས་ཤེས་སོ།།